Folketing
2002-11-28

Jeg vil gerne spørge Venstres ordfører, om han deler den vurdering, at et af de store problemer i Johannesburg, som også knytter sig til opfølgningen af Johannesburgtopmødet, jo var, at EU selv drev ulandene i armene på USA, fordi vi kom til Johannesburg tomhændet, som andre har nævnt. Vi ville ikke give indrømmelser på hverken handelsspørgsmål, subsidier, ulandsbistand, gældslettelse eller noget som helst, som ulandene kunne bruge. Derved drev vi faktisk ulandene i armene på USA, som jo også på de punkter er meget restriktiv. Dermed var det desværre sådan, at vi, når vi ikke var villige til at give indrømmelser, når man ikke kæmpede for det i det danske EU-formandskab og i den danske regering, så ikke nåede særlig mange resultater. Derfor er mit spørgsmål: Vil man være med til nu efter Johannesburg, som mange jo betegner som en skuffelse, konkret at få afskaffet landbrugssubsidier, konkret give markedsadgang til udviklingslandene, konkret se på udviklingsbistand og gældslettelse som initiativer i stedet for blot igen at komme med tomme ord uden handling? For det er det, der er problemet. Det er det ene spørgsmål. Det næste spørgsmål vil jeg vente med til næste omgang.